
Vesel sem sprejel zadolžitev, da 26. velikega travna na dan umora prof. Lamberta Ehrlicha na kraju atentata spregovorim nekaj besed o njem, očetu višarskega slovenstva. A obenem zaskrbljen.

Zaskrbljen sem bil zato, ker dobro vem, da je težko skoncentrirano zapisati nekaj o za slovenstvo tako pomembnem Slovencu, Korošcu iz Kanalske doline. Enem od dveh koroških Slovencev, ki sta zaslužna začetnika, spodbudnika samostojne Slovenije in avtorja takratnih osamosvojitvenih listin. Oba duhovnika, oba sta bila usodno povezana s Svetimi Višarjami. Majar je tam služboval, Ehrlich pa pridigal. Ne nazadnje je leta 2023 na Svetih Višarjah slovenski kolesar Primož Roglič slavil veličastno zmago in z njo kot prvi Slovenec osvojil kolesarsko dirko Po Italiji. Kako simbolen sovpad za Slovence pomembnih dogodkov!

Matija Majar Ziljski iz Ziljske doline, avtor ideje o Zedinjeni Sloveniji, je že 17. 3. 1848 sestavil program Kaj Slovenci terjamo?. Nato pa je 26. 12. 1848 objavil še program Zedinjena Slovenija, s katerim je med Marčno revolucijo predlagal preureditev avstro-ogrske monarhije v zvezno državo narodov, z Zedinjeno Slovenijo kot enim od konstitutivnih elementov te zvezne države. Slovenske veljake je opozarjal, da se mudi, saj je treba to takoj udejanjiti, dokler je še čas. Po slabi slovenski navadi so naši takratni voditelji stvar zavestno zamečkali!

Lambert Ehrlich pa je že leta 1910 v knjigi Svete Višarje temeljito obdelal stiske in kršenje narodnostnih pravic koroških Slovencev v avstro-ogrski monarhiji. Nato je leta 1933 v pridigi na Svetih Višarjah Slovencem jasno in javno predočil zamisel o Samostojni Sloveniji, kar je pomenilo vrhunec višarskega slovenstva. Višarsko slovenstvo pomeni zamisel oziroma vizijo enotnosti in državotvornosti prostora, na katerem strnjeno živi slovenski narod, torej tudi preko meja nekdanjih avstro-ogrskih dežel, po prvi svetovni vojni tudi preko novonastalih, do Slovencev krivičnih meja. Obenem utemeljuje vpetost Slovencev v srednje‑evropski in s tem tudi v širši evropski prostor.

Med drugo svetovno vojno je Ehrlich javnosti predložil še svojo, za tisti čas smelo in v bistvu proti nacističnemu
okupatorju
naravnano zamisel Intermarij, torej zamisel o konfederaciji narodov, bivajočih med Baltskim, Jadranskim in Egejskim morjem, s sedežem na sredini, v Združeni Sloveniji. Tudi teh, zadnjih dveh njegovih zamisli slovenski veljaki niso razumeli, kaj šele, da bi jih vsaj poskušali udejanjiti.

Podobno so poskušali nekateri, zlasti potuhnjeni slovenski levičarji, zamečkati tudi slovensko osamosvojitev v letih 1991 do 1992, a smo jim to z odločnostjo končno enkrat preprečili. Kako usodno se ponavlja zgodovina!

Seveda je bil Ehrlich dejaven tudi na mnogih drugih področjih. Bil je neutruden zastopnik slovenskih interesov v Milesovi komisiji v okviru mirovne konference v Parizu v letih 1919 in 1920. Bil je plodovit pisec teoloških in etnoloških knjig in razprav ter urednik Straže v viharju. Bil je odličen profesor svojim študentom na teološki fakulteti in cerkveni predstavnik v slovenskih mladinskih društvih: Slovenski dijaški zvezi, Akademski zvezi, Katoliškem študentskem klubu Straža. Svojim študentom je zaradi svojih poznanstev omogočal mednarodno izobrazbo na univerzah v tujini in s tem pomagal svojim študentom širiti obzorja. Bil je zavzet duhovnik in sposoben pridigar.

Vse te Ehrlichove pozitivne lastnosti so pri slovenskih levičarjih, to je pri komunistih, povzročale zavist in sovraštvo do njega. Vsa nasprotovanja in grožnje, zlasti med vojno, je hrabro prenašal. Preveč hrabro. Po nalogu partije oziroma njene tajne Varnostno-obveščevalne službe (VOS) sta ga 26. 5. 1942 umorila partijska morilca Kamilo Kratochwill - Mile in Franc Stadler - Pepe, kasneje razglašen za jugoslovanskega narodnega heroja, heroja z morilsko reputacijo! VOS je takrat med vojno vodila Zdenka Kidrič - Marjeta, roj. Armič, žena Borisa Kidriča, imetnica množice ničvrednih komunističnih »kolajn«, ki se je šolala na Visoki šoli pod okriljem Kominterne z imenom Mednarodna leninska šola v Moskvi, ki jo je Stalin po paktu s Hitlerjem, očitno z njim dogovorjeno leta 1939 ukinil. Ona je torej odgovorna za naročilo umora in mučeniško smrt slovenskega rodoljuba Lamberta Ehrlicha. Zato in zaradi množice drugih morilskih naročil jo je Liberalna stranka ovadila zaradi vojnega hudodelstva. Seveda so slovenski organi pregona z reševanjem ovadbe zavlačevali, dokler ni umrla. A umrla je pod obtožbo storitve vojnih hudodelstev!

Komunistom vsa ta zlohotnost ni bila dovolj! Po vojni so Ehrlichove posmrtne ostanke izkopali in odvrgli v neznano brezno! Poiskati jih bo treba in dobrotnika slovenskega naroda z izdajo pravilnega mrliškega lista naknadno slovesno pokopati na častitljivo mesto. 
A slovenskim komunistom laganja, blatenja in uničevanja ni nikoli zadosti!

Pri iskanju zapisov o Lambertu Ehrlichu sem na spletu naletel na knjigo v angleškem jeziku Hoja z vragom s podnaslovom Slovenska kolaboracija in okupacija sil osi, 1941–1945, izdajatelja University of Toronto Press, leto izdaje 2013, pisca Gregorja Josepha Kranjca, z navedbo, da je publicirano s pomočjo subvencije Kanadske federacije humanističnih in socialnih znanosti zaradi dodelitve v učni publikacijski program, ki se uporabi kot temelj za socialne znanosti in humanistična raziskovanja Sveta Kanade, in s pripombo, da se University of Toronto Press zahvaljuje za finančno podporo tej publikaciji Kanadskemu svetu za umetnost in Ontarijskemu svetu za umetnost.

To knjigo omenjam zato, ker sem v napovedniku v Wikipediji zasledil zapis, da bi naj prav ta knjiga pisala med drugim tudi o nečednih stvareh, ki bi naj jih počel Lambert Ehrlich in organizacije pod njegovim vodstvom. Res sem v njej našel natolcevanja na njegov račun in zvita potvarjanja zgodovine. Pakt nacistov s komunisti (Ribbentrop–Molotov) pa zavija v leporečja, zmanjšujoč pomen sramotne skoraj dvoletne sovjetsko-komunistične kolaboracije z nacisti. Tudi slovenskih komunistov!

Ugotovil sem, da gre očitno za koordiniran projekt slovenskih in kanadskih levičarjev, da je knjigo financirala kanadska oblast, zelo verjetno s podporo iz Slovenije. In da ni nikjer podatkov o piscu vse do njegove diplome. Sem pa našel podatek, da je taisti Kranjc od julija 2024 štipendist slovenskega Inštituta za novejšo zgodovino, kjer je zaposlen kot asistent tudi zloglasni skrajni levičar in protestni kolesar Filip Dobranić - Muki. Kako signifikanten sovpad!

Očitno nekdo iz Slovenije spodbuja in financira take Slovenije širi lažne vesti o slovenskih protikomunistih, v tej knjigi tudi proti Lambertu Ehrlichu in drugim. In to še v letu 2013!

Dela bo še veliko. Pregledati bo potrebno, kaj so lažnivi komunisti in njihovi podporniki, nekateri zavestno, spet drugi po inerciji komunističnega zgodovinopisja, objavljali po svetu do danes. Na laži in podtikanja bo potrebno argumentirano odgovarjati.

Lambertu Ehrlichu pa na primernem mestu postaviti ustrezen spomenik.

PAGE  
1

